Treba otimati radost danima što bježe

Od početka ljudskog postojanja osnovno je pitanje bilo što je zapravo smisao života i zašto je on takav kakav jest. Kada bismo znali odgovor na to pitanje, bilo bi nam vrlo jednostavno živjeti (a zašto jednostavno, kad može komplicirano?!).

Svaki je čovjek jedinka za sebe (što je već odavno znanstveno dokazano) i stoga smatram da bi svatko trebao imati cilj u životu za koji živi i za koji se trudi. Svaki nam dan donosi nova uzbuđenja i trebali bismo ustajati sa željom da svaki dan proživimo cijelim svojim bićem (bio on loš ili dobar). Trebali bismo iz svakog dana iscijediti ono najljepše da bismo se na svom kraju mogli sa zadovoljstvom vratiti u prošlost i prisjetiti se svih dana kojima smo oteli radost. Naravno da je to u ovom svijetu nervoze, preokupacije novcem i moći vrlo teško, jer ljudi zaboravljaju na najvažnije stvari i one sitnice koje čine život lijepim. Ali sama pomisao na to da smo život dobili na dar, trebala bi nas potaknuti da ga cijenimo i čuvamo, kao što čuvamo sve druge darove, ma koliko da su nam oni ružni i odbojni.

Stoga treba biti svoj, ne dopustiti da nam netko ili nešto oduzme taj „dar s neba“ (a pogotovo da si ga sami oduzmemo) i živjeti svaki dan punim bićem kao da je posljednji.

Aleksandra Namjesnik, 4.b

2001./02.